El 96% de les empreses i autònoms de Catarroja s’han beneficiat de la bonificació de la taxa TAMER per la COVID-19
23 jul. 2021

Més de 1.150 empreses i autònoms de Catarroja s'han beneficiat de la bonificació de la taxa TAMER per a pal·liar els efectes de la crisi econòmica provocada per la pandèmia de la COVID-19. Aquestes empreses, en conjunt, enguany pagaran 34.303 euros menys per este concepte. Les dades, emeses per l’Entitat Metropolitana per al Tractament de Residus (EMTRE) encara no són definitives, ja que fins que no finalitze l’exercici no es coneixeran totes les fluctuacions que s’han produït, però sí que ofereixen una imatge molt aproximada del resultat al final del 2021.

Les bonificacions per les empreses i autònoms estaran vigents durant tot el 2021. Però esta mateixa setmana, l'EMTRE ha posat en marxa una comissió informativa especial, amb la participació de tots els grups polítics que tenen representació a l'Entitat, per a estudiar possibles reformes en el cobrament de la taxa i millorar-ne el funcionament a partir del 2022. També analitzarà de quina manera es premia amb descomptes les ciutadanes i els ciutadans que més i millor reciclen, a partir de les dades d'utilització dels ecoparcs recollides en l'aplicació EMTRE per a telèfons mòbils.